runetrust/blame-folketinget-dk huggingface dataset:
Christian Juhl (EL), 2018-04-03:
Det er der, vi kan spille en vigtig rolle i udviklingen af en defensiv og ikkemilitær konfliktløsningsaktivitet – det er der taget flere initiativer til, og jeg tror, vi kan komme meget, meget længere, hvis vi gør os umage og ikke kun tænker på, at militære løsninger er de eneste.
Kristian Thulesen Dahl (DF), 2003-10-10:
Det er underforstået, at når EU i givet fald retter sig lidt til, eller der i Danmark er et flertal, der slækker på reglerne, så kan man lige så godt have EU-regler, som man kan have danske regler. Det er jo noget langt mere principielt, det handler om, når man skal behandle spørgsmålet om dansk selvstændighed.
Lars Løkke Rasmussen (V), 2004-04-14:
På denne baggrund og i lyset af, at kommunerne vel egentlig har nok at gøre med at leve op til de serviceforpligtelser, de allerede har, finder jeg det forkert at skabe en forventning hos borgerne om en serviceudvidelse, og det er jo den forventning, vi vil skabe ikke kun i 30 udvalgte danske kommuner, men i hele Danmark, hvis vi vedtager dette beslutningsforslag.
Mattias Tesfaye (S), 2021-11-26:
Heldigvis – heldigvis – har Grækenland fået meget bedre styr på situationen på øerne, bl.a. på Lesbos, og fået bygget nye indkvarteringsfaciliteter, og antallet af mennesker, der opholder sig i de lejre, er nu reduceret, og alt det er positivt.
Kim Behnke (FRI), 2000-03-30:
Det kan da godt være, hr. Kim Behnke vil lave nogle regler på grundlag af noget, der prismæssigt er helt ude i hampen, for ud fra det, der er oplyst over for mig, er der ingen som helst begrundelse for, at ABS-bremser skal være dyrere på en motorcykel end på en bil.
Pernille Rosenkrantz-Theil (S), 2017-05-10:
Det er efter min mening et af de største samfundsmæssige problemer, som vi på ingen måde har fundet ud af at få en ordentlig debat om, og vi som vi på ingen måde har fundet ud af at lægge samfundsmæssige strukturer ud omkring, og hvor vi derfor har et velfærdsmæssigt sikkerhedsnet, der er alt for stormasket.
Elisabeth Arnold (RV), 2001-04-25:
Det betyder jo også, at vi er underkastet de regler, der betyder, at når de andre 14 lande har vedtaget fælles regler, så kan Danmark beslutte, om vi på mellemstatsligt grundlag vil tilslutte os de regler, de andre har lavet eller ej. Det er selvfølgelig en afgørelse, som tages her i Folketinget, og der vil hr. Kristian Thulesen Dahl og jeg formentlig stemme forskelligt.
Anders Fogh Rasmussen (V), 2004-12-08:
Det er altså de tre ting, vi har gjort: lægge loft over kontanthjælpen, så det altid kan betale sig at arbejde; lægge loft over kontanthjælpen, så det altid kan betale sig at tage en uddannelse, og stille krav om, at man i hvert fald skal have boet i Danmark i 7 år, før man kan få fuld adgang til kontanthjælpen.
Lars Barfoed (KF), 2013-05-29:
Det har jeg ikke nogen konkrete bud på, men jeg synes, at det var værd at overveje – for samtidig er det jo sådan, at det efterhånden er blevet meget, meget kompliceret; den ene knopskydning efter den anden har gjort, at det er meget kompliceret og uigennemskueligt, hvad man har ret til, hvad man har mulighed for at få, både for sagsbehandlerne og for dem, som modtager ydelserne.
Erik Larsen (V), 2000-04-27:
jeg, det er dejligt, at Enhedslisten stiller denne her forespørgsel, så vi kan få en dialog om specielt trygheden for de svageste. Venstre har altid ønsket en større indsats i forhold til disse grupper, som bl.a. tæller hjemløse, psykisk syge og misbrugere, og der er over tid gjort meget for at forbedre vilkårene for disse grupper, men vi vil i vores drøftelser om velfærdssamfundet ikke svigte disse svage grupper på bekostning af at sprede velfærd ud over de mange.
Søren Egge Rasmussen (EL), 2024-05-07:
Det havde ikke været nødvendigt, for fokus i det her er på energi fra sol og vind, og kan man så få et power-to-x-anlæg stillet op samme sted, er det jo det, der har været i fokus i vores forhandlinger, og det er det, som er i fokus i de to aftaler, der er indgået.
Esben Lunde Larsen (V), 2016-10-26:
Derfor er jeg meget optaget af, at vi fra Kystdirektoratets side får givet gode vejledninger til kommuner og borgere om rigtig beskyttelse, og så er det regeringens klare holdning, at det er vigtigt, at vi er aktive på det her område, fordi mennesker ikke skal leve i frygt for, hvad der skal ske med deres ejendom og lignende.
Thomas Jensen (S), 2021-03-11:
Jeg tror, at der er rigtig mange danskere, der ser frem til, at det her store, visionære projekt mellem Danmark og Tyskland bliver realiseret, og jeg kan godt afsløre over for folk, der lytter med i dag, at når vi transportordførere taler sammen om det her projekt, er det i hvert fald med meget, meget stor begejstring, for det vil kunne øge mobiliteten mellem Danmark og Tyskland ganske betragteligt og også fra det øvrige Norden ned mod Europa.
Henrik Møller (S), 2021-06-03:
Men det er klart, at selv om vi måske mentalt er i en situation nu, hvor vi føler og oplever det, som om vi er tilbage til en normaltilstand, så bliver vi jo alligevel, når man kigger på Jomfru Ane Gade i Aalborg og også på verden omkring os, mindet om, at coronaen desværre stadig væk er et element, som vi bliver nødt til at tage højde for.
Ole Sohn (SF), 2005-05-10:
»Idet Folketinget konstaterer, at arbejdsløse i stort tal aktiveres i tilskudsjob i den offentlige sektor uden nævneværdig udsigt til ordinær ansættelse, mens antallet af ordinært ansatte på de samme områder falder, opfordrer Folketinget regeringen til inden den 1. oktober 2005 at indkalde alle Folketingets partier til forhandlinger om en ny arbejdsmarkedsreform, hvor denne skævvridning af det offentlige arbejdsmarked for ufaglærte og korttidsuddannede undgås, og hvor aktiveringsmidlerne i langt højere grad får et konkret mål for den enkelte i form af skabelse af nye ordinære job og/eller en opkvalificering, der styrker den lediges muligheder på arbejdsmarkedet.«
Annie Lunde Hansen (CD), 2001-10-24:
Ja, jeg ved efterhånden ikke, hvordan jeg skal forklare hr. Knud Erik Hansen det, men jeg vil meget gerne sige til hr. Knud Erik Hansen, at vi synes, at loven sådan set er rimelig nok, men vi stiller altså nu nogle spørgsmål, som vi vil få svar på, for vi har også nogle spørgsmål. Der er også noget dyneløfteri, som bestyrelsen får adgang til i denne her sag.
Peter Skaarup (DF), 2020-04-29:
Og der kan man jo sige, at banderne har den logik, at der skal endnu mere til fra deres side, og så er logikken vel også, at myndighederne er nødt til at opruste for at sikre tryghed for borgerne, der kan komme i skudlinjen i forbindelse med de konflikter, der nu er.
Anders Samuelsen (RV), 2003-11-27:
Derfor kunne jeg godt tænke mig at spørge ordføreren: Er det nok at lave sådan nogle løse hensigtserklæringer, som der ligger her, bare lige lægge dem ud? Det er egentlig ikke den tankegang, jeg normalt forbinder med SF og Enhedslisten, at så lægger vi bare de penge derud, og så må de finde nogle gode regionale løsninger osv. Skal der ikke være meget mere sikkerhed for, at det her faktisk kommer til at fungere?
Villy Søvndal (SF), 2003-11-07:
Pointen er stadig væk, at det kan man synes er synd for kommuner og amter, men det er jo langt mere synd for den sindslidende, den hjemløse, den misbrugende, det udsatte barn, der på grund af lange ventelister og bureaukrati ikke får det tilbud, vedkommende burde have.
Nick Hækkerup (S), 2020-06-02:
Så jeg tror sådan set ikke, det var valget, der gjorde det, men der er ingen tvivl om, at det, at valget kom, selvfølgelig har betydet, at justitsministeren i valgkampen, og indtil der var dannet en ny regering, jo ikke kunne træde frem med den her dagsorden, ligesom det forhold, vi har haft med covidsituationen her, også har betydet, at det har kompliceret forhandlingerne noget.
Helle Sjelle (KF), 2003-05-22:
Sluttelig skal jeg blot bemærke, at skal vi have et velfungerende europæisk energimarked, og det mener vi i Det Konservative Folkeparti er et mål, så skal vi være bevidste om, at det er alle landes ansvar, at det sker på en ordentlig og hensigtsmæssig måde.
Karen Ellemann (V), 2011-04-28:
For i forhold til at det opstår i grundvandet osv., er diskussionen om fortidens synder altså ikke irrelevant, når vi har alle de målemetoder, og når vi har den lange række af pesticidrestfund, som altså skyldes fortidens synder – og for en lang række af produkternes vedkommende er det produkter, der slet ikke er i anvendelse i dag.
Marlene Harpsøe (DF), 2009-05-18:
Jeg synes, at det er positivt, at ministeren, efter at Dansk Folkeparti har fremsat dette beslutningsforslag, over for anklagemyndigheden har taget initiativ til at sige, at man nu i alle retssager altså skal sørge for at fremføre, at man ønsker, at det skal være en skærpende omstændighed i strafudmålingen, når et barn har været vidne til den vold, som er sket.
Anne Grete Holmsgaard (SF), 2006-03-30:
Derfor synes jeg, det er en meget stor opgave, ikke bare for Folketinget, men også for parlamenter og regeringer i andre lande at være meget præcise, når man går ind og laver lovgivning, fordi man simpelt hen indskrænker usikkerhedsrummet og dermed også indskrænker Domstolens rolle.
Astrid Krag (S), 2018-09-06:
Vi hilser de penge, der er blevet løftet ind på ældreområdet, velkommen, men virkeligheden er jo, at når man år for år underfinansierer vores velfærd, kommer sådan noget til at ske, og det er håbløst og forfærdeligt, mest for de ældre, men også for de medarbejdere, der skal leve med det.
Kaare Dybvad Bek (S), 2024-04-17:
Så kan der selvfølgelig være nuancer i, hvordan man ser på det i regeringspartierne, men jeg synes egentlig, den vigtige sigtelinje i det her spørgsmål er, at vi har en ambition om at lave et andet asylsystem i Europa, hvor det er dem, der har størst behov for at få beskyttelse, som får beskyttelse først.
Hans Andersen (V), 2005-03-16:
Det andet spørgsmål synes jeg er vigtigt, det er omkring psykiatrien, hvor det meget klart fremgår i det høringsnotat, vi alle sammen har fået i Sundhedsudvalget, at med lovforslaget gennemføres der ikke en indskrænkning i de aktiviteter, som i dag varetages af de psykiatriske afdelinger, herunder distriktspsykiatrien, og at der indføres et entydigt ansvar over for socialpsykiatrien hos kommunerne.
Per Clausen (EL), 2009-01-22:
Det synes vi er en god og vigtig ting, ikke bare af hensyn til de danskere, der måtte have lyst til at gå på sådan en international uddannelse, men selvfølgelig også af hensyn til udlændinge, som har brug for at følge en uddannelse, hvor uddannelsen ikke nødvendigvis skal foregå på dansk - hvis der er tale om mennesker, som bor i Danmark i en kortere eller længere periode.
Jan Petersen (S), 2007-03-29:
Jeg siger, at det ikke er nogen nyttig måde at gå til en kvalitetsmæssig forbedring på, og jeg bliver dybt bekymret over, at finansministeren står i spidsen for en kvalitetsreform og fuldstændig ignorerer, at virkeligheden sådan set flytter sig helt uden om den usaglige vinkel, som finansministeren her har anlagt på f.eks. folkeskolen.
Erling Bonnesen (V), 2006-12-08:
Det er fantastisk at høre den store retorik fra Socialdemokraternes ordfører, hr. Ole Stavad, og det er endnu mere fantastisk, i betragtning af at vi ved, at hr. Ole Stavad har siddet i Folketinget i rigtig mange år og endda også har været minister, og så indskrænker hr. Ole Stavad sig til her kun at komme med den halve historie og den halve sandhed.
Ole M. Nielsen (KRF), 2002-03-11:
Det er unaturligt at samle sammen, men det er jo endnu mere unaturligt at brænde det af. Bliver det samlet sammen og komposteret, kan man da se fornuften i det, men det var jo noget, som man lige så godt kunne vælge at finde ud af at gøre på de steder, hvor det nu engang opstår, og vel at mærke ikke i affaldskværne, eller hvad sådan nogle kvashuggere nu hedder, som er noget af det mest forurenende, der overhovedet eksisterer både lydmæssigt og brændstofmæssigt.
Magnus Heunicke (S), 2016-12-07:
Og spørgsmålets ordlyd er: Vil ministeren bekræfte sin forgængers løfte til de mange naboer, der i flere år har måttet vente på afklaring af linjeføring af motorvejen på rute 54 Rønnede-Næstved, om, at han vil invitere forligskredsen til at træffe en beslutning om linjeføring til foråret, som det fremgår af Sjællandske den 20. august 2016?
Hans Christian Schmidt (V), 2004-02-20:
Den har man vurderet også tilbage i 1999 og dengang altså fundet, at man ikke kunne få en rentabel drift ud af det, og derfor besluttede man at reducere fra de daværende fire til de to. Det er altså noget, som man løbende har været opmærksom på, så der er intet nyt i det. Planteforbruget i statsskovene forventes ifølge de seneste prognoser at falde betydeligt i de kommende år.
Charlotte Dyremose (KF), 2004-11-16:
Det kan vi også gøre i dag, så behøver vi sådan set slet ikke noget niveau, for vi kan sagtens finde frem til, hvor mange mennesker der er på hvilke slags ydelser, og så kan vi finde frem til, hvad de ydelser indebærer, og så har vi sådan set niveauet for, hvem der er på hvilke ydelser.
Pernille Falcon (EL), 2004-04-21:
I forhold til spørgsmålet om udeblivelsesgebyr på sygehusene og fra lægebehandling finder vi, at det er et meget uhensigtsmæssigt og meget bureaukratisk forslag, og vi tror ikke rigtig på den strafmodel, som man fra regeringens side og åbenbart også fra Socialdemokratiets side finder er vejen frem i forhold til det her problem.
Morten Messerschmidt (DF), 2023-03-28:
Altså, jeg synes jo, man skal samtale meget mere i forbindelse med landbruget, altså også, at man i stedet for alt det her med at trække ting ned over hovedet på folk på klimaområdet skal lave en forpligtende aftale om, hvor man gerne vil være, skal vi sige i 2025, i 2030 osv., og så finde en måde, hvor man både ved teknologisk udvikling, men selvfølgelig også ved at stramme kravene til miljø, til dyrevelfærd, til klima kan gøre det i fællesskab.
Jeppe Kofod (S), 1998-12-04:
Så alt andet lige tror jeg, at den her ændring vil være til stor gavn for den unge. I øvrigt tror jeg ikke, at vi er uenige om, at det er vigtigt at udvide antallet af uddannelsespladser på de videregående uddannelser med de 3.000, der er foreslået næste år, som det også fremgår af finansloven.
Kim Christiansen (DF), 2007-03-22:
Vi ser en stadig større og større opfindsomhed og også en væsentlig forråelse af kriminaliteten i forbindelse med overfald på tankstationer, indbrud i forretninger osv. Jeg vil også benytte lejligheden til at sige, at Schengensamarbejdet ikke har gjort noget godt, det har vi været inde på tidligere i dag.
Henrik Dahl (LA), 2019-04-09:
Der kan forekomme alle mulige grænsetilfælde, men et nyt udstationeringsdirektiv er altså på en eller anden måde utopisk, og som jeg også sagde i min ordførertale, synes jeg faktisk, når man tænker på, hvor mange lande der er medlemmer af EU, at vi prøver at ramme en hel masse fornuftige balancer og afvejninger, uanset at der kan forekomme sådan nogle eksempler, som bliver nævnt her.
Karen J. Klint (S), 2011-05-19:
Så vi vil gerne være med til at opmuntre ministeren til, at vi i fællesskab får styr på det her, og for min skyld kan det også igen være i en beretning, sådan at vi i dag holder hinanden fast på og giver hinanden nogle løfter om, at det skal løses, men ikke nødvendigvis løses ved en konkret lovgivning.
Hans Kristian Skibby (DF), 2008-05-07:
Så vil jeg gerne her afslutningsvis spørge ministeren: Synes man så også, at lusebekæmpelse burde være et område, hvor man oversætter til fremmede folkeslags sprog, eller var det måske et område, hvor man relativt nemt kunne rådgive folk i, hvordan man får lusene bekæmpet?
Rosa Lund (EL), 2024-12-13:
Jeg kender selv flere kvinder, der er ramt af det her, end jeg umiddelbart lige anede, og det synes jeg vidner om, at det trods alt inden for de sidste par år er blevet noget, der er blevet nemmere at snakke højt om, selv om det stadig er en sygdom, der er forbundet med meget stigma, for menstruation er jo ikke rigtig noget, vi taler om – desværre.
Karina Lorentzen Dehnhardt (SF), 2021-04-27:
Personligt ville jeg også gerne have, at der var mere retshjælp at få tæt på de udsatte boligområder, fordi det ville betyde, at nogle af de her mennesker, som vil ud af kontrollerende forhold, kan få hjælp til at få i hvert fald et retsligt overblik over de muligheder, de har.
Sophie Hæstorp Andersen (S), 2010-04-28:
Så vil jeg da godt bringe ministeren frem til januar 2010, det er ikke så lang tid siden, hvor vi fik at vide, at mange af vore danske hospitaler skulle fyre personale, fordi man faktisk havde ønsket at gøre det, som ministeren nu siger, nemlig at nedbringe ventetiderne både for dem, som lider af kræft og hjertesygdomme, og for alle mulige andre mennesker, som måske har mindre skavanker, og som godt kan vente lidt længere.
Rasmus Stoklund (S), 2022-01-28:
Klummen handler om de tusindvis af podere, som har spillet en nøglerolle i teststrategien, som har gjort det muligt at holde Danmark mere åbent end de fleste andre lande, og som har gjort det muligt at holde smitten i skak, i hvert fald indtil omikron kom ind på scenen.
Charlotte Bagge Hansen (M), 2025-01-07:
Tit og ofte er de her folk jo ude i måneder ad gangen, og at der bliver lavet en regulering, i forhold til at vi strammer reglerne, så domstolen kan fratage retten til at arbejde på danske skibe, hvis man er dømt for vold og seksualforbrydelser, synes jeg kommer meget kærkomment, for det sker, netop fordi der har været problemer på det her område.
Mogens Jensen (S), 2005-06-09:
Det gælder professionalisering af bestyrelsesarbejdet, det gælder en særlig billetformidlingsindsats, der sikrer bedre overblik over teaterudbud og rabatter til befolkningen generelt, det gælder ophævelse af regeringens ønske om at lægge loft over støtten til egnsteatrene, det gælder sikringen af musikskolernes statslige refusionsordning, det gælder sikring af de statslige bevillinger til skolekoncerterne og endelig, at ankeforholdene vedrørende lokale dispensationssager vedrørende bl.a. jord- og stendiger er blevet bevaret.
Mads Olsen (SF), 2025-01-09:
Vi foreslår, at By-, Land- og Kirkeministeriet får muskler til målrettet at jage og straffe de pågældende forkyndere, at sager om religiøs tvang gives høj prioritet i straffesagskæden for en række prøvesager, at der nedsættes en særlig revisionsmyndighed til at føre kontrol med området, at forkyndere omfattes af loven om ansættelsesbeviser, at alle eksisterende trossamfund undersøges for bedrageri, og at der indføres en whistleblowerordning for trossamfund.
Mette Frederiksen (S), 2004-03-16:
til endnu en gang at præcisere, at der bliver udgivet mange musik-cd'er i Danmark, men der bliver også i høj grad satset på de sikre kort - altså dem, som de store multinationale pladeselskaber, der er blevet de dominerende inden for dansk musikproduktion og musikproduktion i det hele taget, er helt sikre på kan trænge igennem og kan sælge.
Villy Søvndal (SF), 2004-03-24:
Jeg ved ikke, om statsministeren deler den analyse, at verden i øjeblikket er ved at eksplodere i situationer af voldsomme sammenstød mellem civilisationer, bl.a. fordi nogle spørger, hvordan det kan være, at Israel får lov til at fortsætte deres overgreb mod den palæstinensiske befolkning, mens verden bare ser til, uanset hvor meget FN udtaler sig, mens man, når det er et arabisk land som Irak, så omgående griber ind.
Margrethe Vestager (RV), 2004-01-14:
Derfor synes jeg, det er meget vigtigt at vide, om det her er en aktiv, højt prioriteret diskussion i Venstre, for det gør jo, at man med sindsro kan sige: Nej, naturligvis skal Folketinget ikke forholde sig, hverken på lovgivningsmæssig eller bekendtgørelsesmæssig måde til det her, fordi det faktisk er en levende del af diskussionen i et
Line Barfod (EL), 2003-11-07:
Nej, så er forældrene også nødt til at blive hjemme, og da sygefravær generelt er et stort problem i det danske samfund, kunne det være, vi skulle begynde at se på nogle beregninger af, hvor meget vi egentlig kunne spare rent samfundsøkonomisk på sygefraværet, hvis vi sørgede for at få ordentlige forhold i daginstitutionerne, så vores børn og de ansatte ikke blev syge så ofte.
Morten Bødskov (S), 2014-05-13:
Men der er ingen tvivl om, at Socialdemokraterne helt grundlæggende mener, at vi skal sikre, at vi ikke havner i en situation som i 2008 og 2009 og 2010 igen, og vi skal sikre, at tilsynet med bankerne bliver forstærket, og at de får lov til at rydde op efter sig selv igen for egen regning.
Hans Kristian Skibby (DF), 2012-02-21:
Så meget desto mere er jeg egentlig frustreret over at have kendskab til – og det er jo helt almindelig viden i Danmark – at man netop i socialministerens eget parti på en kongres for flere år siden fik vedtaget et forslag om at få fjernet satspuljeforliget, som jo faktisk har medført, at alle dem, der egentlig skulle have deres overførselsindkomster opskrevet år efter år, sådan at de også kunne følge med i den gældende prisudvikling osv. i Danmark, må opleve, at pengene bliver kanaliseret væk til andre formål via satspuljemidlerne.
Hans Kristian Skibby (DF), 2021-03-11:
Det er selvfølgelig ikke positivt, at det måske ender med en gennemsnitligt lidt dyrere finansiering, i og med at en statsprovision på 0,15 pct. måske ville have været bedre for projektets tilbagebetalingstid end en statsprovision på de 2 pct., som Europa-Kommissionens statsstøtteafgørelse jo har præciseret.
Per Dalgaard (DF), 2011-01-25:
Nu er det jo sådan, at man ikke kan stille tre spørgsmål fra salen til en ordfører, men når jeg nu alligevel står her, kan jeg få lejlighed til at sige, at det der med at vove det ene øje sådan set er udmærket, men vi skal bare ikke vove begge øjne, for så bliver det noget værre noget.
Torsten Schack Pedersen (V), 2012-05-22:
Der oplevede vi en markant nedsættelse af skatten på arbejde ad tre omgange: Vi sænkede marginalskatterne, så det bedre kunne betale sig at yde en ekstra indsats, vi indførte beskæftigelsesfradraget, som betød, at det bedre kunne betale sig at være i arbejde end at være på passiv forsørgelse, og vi løftede hundrede tusinder af danskere ud af topskatten.
Søren Kolstrup (EL), 1998-04-02:
Resultatet er forringelser, og resultatet er også efter vore begreber, at man kan frygte, at det bliver vanskeligere og vanskeligere for nogle af de grupper, som fru Jytte Wittrock ønskede skulle betjenes gennem DSB, når det er pengene, når det er pengeposemændene, som kommer til at bestemme.
Rosa Lund (EL), 2015-01-15:
Derfor vil jeg gerne bede ministeren om at kommentere høringssvaret fra Danske Studerendes Fællesråd, og jeg vil gerne høre ministeren, om ministeren kan garantere, at der som følge af det her lovforslag ikke vil komme et yderligere pres på uddannelsesinstitutionerne for at sammenlægge de små uddannelser.
Vivi Kier (KF), 2009-03-17:
For mig som konservativ er udgangspunktet, at det er barnet og barnets tarv, vi kigger på, altså at vi sikrer barnet en tryg og sikker opvækst, som gør det i stand til som voksen at gå ud og deltage i samfundslivet på lige fod med - gudskelov - langt de fleste af os.
Eva Flyvholm (EL), 2018-05-04:
Jeg synes sådan set, at indholdet i forslaget er rigtig vigtigt, fordi vi får mulighed for at gøre noget ved et problem, som også optager os rigtig meget i Enhedslisten, nemlig at der dagligt bliver udskrevet rigtig meget psykofarmaka til børn, som vi faktisk ikke helt ved hvordan virker, og hvor vi ikke kender de bivirkninger, som børn også kan risikere at få af at tage den her medicin.
Troels Lund Poulsen (V), 2016-01-27:
Jeg indrømmer fuldstændig, at der nu er kommet en afgørelse efter det samråd, nemlig den 23. december, men det ændrer sådan set ikke på det syn, jeg har, og som jeg også har givet udtryk for i dag, i forhold til at nu kommer man til at overvåge det her, som jeg redegjorde for i min besvarelse.
Theresa Scavenius (ALT), 2023-04-13:
Konkret i forhold til det her lovforslag synes jeg der er masser af detaljer, som selvfølgelig er fine, men der er også masser, der giver anledning til bekymring, hvad f.eks. nogle høringssvar har givet udtryk for, og jeg synes, at det er vigtigt, at vi i de næste uger får kigget på dem, så hensigten faktisk bliver opfyldt.